  Z A P I S N I K

9. sjednice Vijeća Gradske  četvrti Stenjevec
održane 19. ožujka 2018.
 Sjednica se održava u prostorijama PU Susedgrad, dvorana na 3. katu s početkom u 18,00 sati.  
Sjednicom predsjedava predsjednik VGČ Stenjevec Željko Jeger.
Konstatira se da je evidentiranjem članova utvrđeno je da je nazočno 17 članova Vijeća.
NAZOČNI : Željko Jeger, Zdravko Barešić, Vladimir Andrić, Vladimir Ferdelji, Domagoj Duvančić, Dominko Filipović, Vlado Kovačević, Gordana Osman, Davor Stanković, Mojmir Šoić, Slaven Imre, Ivan Zelenić, Ana Borčić, Tomislav Palac, Marko Sladoljev, Zoran Šplajt,  Ana Tomić
NENAZOČNI: nema
OSTALI NAZOČNI: Kristina Starčević- voditeljica odsjeka Gradske četvrti Stenjevec, Jadranka Gobac - stručni referent,  Marko Jularić, Veselko Suša i Robert Pavičić iz Ustanove za upravljanje sportskim objektima
Predsjednik Željko Jeger pozdravio je goste i  nazočne članove Vijeća i konstatirao da je sjednici nazočno 17 članova Vijeća Gradske četvrti Stenjevec, te postoji potrebna većina za donošenje pravovaljanih odluka.
Davor Stanković predložio je da se minutom šutnje oda počast preminulom Generalu Petru Stipetiću. 

Minuta šutnje. 

Predsjednik je otvorio raspravu o Zapisniku s 8. sjednice VGČ Stenjevec. 

Nije bilo prijavljenih za raspravu. 
Predsjednik Željko predložio je glasovanje o verifikaciji zapisnika. 
Konstatira se da je većinom glasova i to s 16 glasova „za“ 1 glasom „protiv“ verificiran Zapisnik s 8. sjednice VGČ Stenjevec. 

Vladimir Andrić predložio je nadopunu dnevnog reda točkom: Stanje sigurnosti na području GČ Stenjevec

Predsjednik Željko Jeger predložio je dnevni red s nadopunom dnevnog reda točkom 5. Vezano za opremu i namještaj. Predložio je glasovanje o usvajanju prijedloga dnevnog rada s nadopunom. 
Konstatira se da je jednoglasno sa 17 glasova „za“ usvojen slijedeći: 

                               DNEVNI RED:
1. Problematika vezana uz objekt i dvoranu Mjesnog odbora Vrapče-jug, Medarska 80 b

2. Prijedlog Plana komunalnih aktivnosti Gradske četvrti Stenjevec u 2018.

3. Stavljanje van snage zaključka s 6. sjednice, 18. prosinca 2017., o povećanju iznosa na poziciji 4221.- Uredska oprema i namještaj

4. Prijedlog zaključka o povećanju iznosa na poziciji 4221.-Uredska oprema i namještaj

5. Prijedlog zaključka o prijedlogu utroška sredstava s pozicije 4221.-Uredska oprema i namještaj

6. Prijedlog Izvješća o radu Vijeća Gradske četvrti Stenjevec za 2017.

7. Prijedlog Programa rada Vijeća Gradske četvrti Stenjevec za 2018.

8. Prijedlog zaključka o utrošku sredstava sa pozicije ostali nespomenuti rashodi poslovanja Vijeća Gradske četvrti Stenjevec za 2018.

9. Prijedlog zaključka o korištenju sredstava s pozicije 174/3229 ¨ostali nespomenuti rashodi poslovanja¨ Vijeća Gradske četvrti Stenjevec

10. Predlaganje kandidata za suce porotnike za mladež Općinskog kaznenog suda u Zagrebu

11. Prijedlog zaključka o održavanju manifestacije ¨Proljeće u Španskom¨

12. Stanje sigurnosti na području Gradske četvrti Stenjevec

13. Prijedlozi zaključaka- davanje mišljenja po članku 86. Statuta Grada Zagreba

14. Informacije, pitanja i prijedlozi 

Na sjednicu su došli Stipe Čular i Marko Milanović Litre.  Konstatira se da je nazočno 19 članova Vijeća. 

Točka 1.
Problematika vezana uz objekt i dvoranu Mjesnog odbora Vrapče-jug, Medarska 80 b

Predsjednik je naveo da je predlagatelj točke Klub viječnika HDZ-a, a  vezano uz ovu točku nazočni su predstavnici Ustanove za upravljanje sportskim objektima Marko Jularić, Veselko Suša i Robert Pavičić koje je pozdravio. Naveo je da ima problema u podjeli troškova za objekt, još uvijek nije dogovoreno ništa, a to bi trebalo riješiti. 

Vlado Kovačević naveo je da ima više problema u dvorani, npr. vatrodojava, raspodjela troškova. Isto tako je problem što su u dvoranu od strane stolno teniskog kluba postavljeni stolovi za stolni tenis koji se ne iznose i građani gradske četvrti nemaju pristup u dvoranu. 

Vladimir Andrić naveo je da je VGČ svake godine uložilo po 2 milijuna kuna u novi objekt Vrapče jug. Nakon završetka dvorane dogovoreno je tko će koristiti dvoranu. Prilikom dogovora oko raspodjele troškova napravljen je prijedlog Ugovora koji nikad nije potpisan. Prethodno potpisivanju Gradski ured za imovinsko pravne poslove je trebao odraditi određene radnje. Vijeće je dalo suglasnost, zašto to nije do kraja odrađeno nije mu poznato.

Robert Pavičić pozdravio je nazočne i naveo je da bi trebalo osnovati povjerenstvo koja bi riješilo sve što se tiče korištenja objekta Vrapče jug. Ustanova bi dala svog predstavnika u povjerenstvo. 

Veselko Suša naveo je da je velik problem vatrodojavni sustav u dvorani na koji inspekcija ima prigovor svake godine. U prvom mjesecu se dao uvjet da se to mora riješiti. Ustanova ne može to sama riješiti. 

Robert Pavičić naveo je da postoji problem održavanja ventilacijskog sustava. 

Predsjednik je naveo da je dvorana predana na korištenje Uredbom Gradonačelnika. Mišljenja je da treba biti oprezan ako se nekome nešto planira oduzeti. Smatra da dvoranu trebaju koristiti i drugi korisnici, ne samo stolno teniski klub. Smatra da rješavanje problema dvorane treba podijeliti na dva dijela. Prvi dio je rješavanje vatrodojave i podjele troškova, a drugi dio korištenje dvorane. Možemo to pitati Ured gradonačelnika. Pročitao je prijedlog zaključka o osnivanju povjerenstva. Predložio je glasovanje o prijedlogu. 
Konstatira se da je jednoglasno s 19 glasova „za“ usvojen slijedeći:

ZAKLJUČAK

o osnivanju Povjerenstva za rješavanje problematike u objektu Mjesnog odbora Vrapče-jug, Medarska 80 b 
Vijeće Gradske četvrti Stenjevec predlaže da se u Povjerenstvo za rješavanje problematike u objektu Mjesnog odbora Vrapče-jug, Medarska 80 b kao predstavnici Vijeća Gradske četvrti Stenjevec imenuju: Vladimir Andrić i Vlado Kovačević te ispred Ustanove za upravljanje sportskim objektima Grada Zagreba Marko Jularić.

Točka 2.
Prijedlog Plana komunalnih aktivnosti Gradske četvrti Stenjevec u 2018.
Predsjednik je naveo da je plan rađen dugo i u radu su sudjelovali predstavnici svih stranaka koji su u radnom tijelu. Pokušalo se zadovoljiti sve strane. Predložio je članovima Vijeća da ukoliko imaju kakav prijedlog, a nije sudjelovao u izradi Plana, može taj prijedlog iznijeti. Naveo je da se ne slaže sa cijenama u troškovnicima, naročito u parkovima. Trenutno se ne može ništa promijeniti. Predložio je da Zagrebačke ceste i Zrinjevac daju bar minimalni popust od 5%. Smatra da treba sjesti i proučiti što to toliko košta. 
Davor Stanković naveo je da Plan ne bi trebalo usvojiti dok se ne utvrdi o čemu se radi. 

Tomislav Palac navodi da je vidio da je već plaćen projekt za vježbalište za odrasle kod OŠ Tituš Brezovački te smatra da bi to trebalo napraviti. 

Marko Milanović Litre naveo je da je cijena po procjeni bila oko 35.000,00 kn, to govori o tome na koji se način izrađuju troškovnici. 
Mojmir Šoić smatra da se za  vježbališta trebaju izdvojiti sredstva i smatra da je prihvatljivije urediti vježbališta nego financirati umjetnu travu na igralištu NK Kustošija. 

Tomislav Palac naveo je da bi trebalo napraviti nešto što je dostupno širokom masama ljudi.
Marko Milanović Litre navodi da velik broj djece koristi terene NK Kustošija i da to ne bi trebalo dovoditi u pitanje. 

Zoran Šplajt naveo je da je izlaganje Mojmira Šoića nekorektno. Navodi da se novac ne ulaže u NK Kustošija nego u terene koji su u vlasništvu Grada Zagreba. Naveo je da u Klub NK Kustošija entuzijasti ulažu vlastita sredstva kako bi mogao funkcionirati. 

Vladimir Andrić naveo je da bi se moglo naći novaca i za sportske terene i za vježbališta za odrasle. Predlaže da se vježbalište uvrsti u rebalans. 

Zdravko Barešić zahvalio se kolegama koji su sudjelovali u izradi PKA. Naveo je da je velika razlika između potreba i raspoloživih sredstava i trebalo je tu razliku riješiti u izradi plana.  Navodi da se na monopolistički status podružnica ZG Holdinga ne može utjecati. Može se tražiti da se sprave koje se nalaze u troškovnicima zamijene spravama neke druge tvrtke kako bi bilo jeftinije. Svi trebamo imati uvid u troškovnike i uložiti prigovor na cijene.
Vladimir Ferdelji navodi da je problem u cijenama koštanja. Velika je razlika u cijenama komunalnih poduzeća i onih koje će ići na javni natječaj. Svaki puta i na svaku cijenu mogu se dati primjedbe. Kad bi došlo tisuće primjedbi nešto bi se vjerojatno pokrenulo. Smatra da plan treba usvojiti jer prioriteti sigurno nisu problem ali se na cijene treba žaliti. 

Ivan Zelenić smatra da se više ne bi trebalo ulagati u terene koje koriste sportski klubovi jer su u većini slučajeva nedostupni građanima. Park za odrasle koriste brojni mladi ljudi i smatra da bi se novac trebao uložiti u uređenje javnih površina, a ne sportskih objekata koji su u velikoj većini nedostupni građanima. 
Vladimir Ferdelji smatra da ne bi trebalo prestati ulagati u navedene objekte nego bi ih trebalo učiniti dostupnim građanima. 

Marko Milanović Litre navodi da se civilne udruge trebaju financirati same. 

Davor Stanković smatra da bi klubovi trebali poslovati puno transparentnije. Isto tako trebali bi se na neki način financirati i sami. 

Predsjednik Željko Jeger naveo je da je iz prošlog plana maknuta umjetna trava u vrijednosti 1.100.000,00 kn. Sada je NK Kustošija dobio novi teren u koncesiju i treba im pomoći. Problem je u cijeni, cijena je sada za 60% manja nego ranijih godina. To smatra ključnim problemom. 

Smatra da se u objekte koje koriste NK treba ulagati, samo je pitanje koliko. Te terene koriste djeca iz GČ Stenjevec. Smatra da Vijeće treba napraviti plan na koji će se način nadalje raditi, u što će se ulagati i što će se graditi. 

Davor Stanković naveo je da ukoliko će se ulagati u NK Kustošiju treba napraviti nešto kvalitetno, a ne samo krpati rupe.

Marko Sladoljev naveo je da HNS dobiva milijune za rješavanje infrastrukture malih klubova. Pitanje je da li su prema njima upućeni zahtjevi. 

Vladimir Ferdelji naveo je da HNS ne želi ulagati u imovinu koja nije u njihovom vlasništvu. 

Vladimir Andrić naveo je da sve košta, ali se  treba ulagati u terene da bi se održala neka kvaliteta. 

Predsjednik je zaključio raspravu i predložio glasovanje o prijedlogu. 

Konstatira se da je većinom glasova i to s 15 glasova „za“ i 4 „Suzdržana“ usvojen Plan komunalnih aktivnosti Gradske četvrti Stenjevec za 2018.  
Točka 3. 

Stavljanje van snage zaključka s 6. sjednice, 18. prosinca 2017., o povećanju iznosa na poziciji 4221.- Uredska oprema i namještaj
Predsjednik je pročitao prijedlog zaključka. Otvorio je raspravu. 

Nije bilo prijavljenih za raspravu pa je predložio glasovanje o prijedlogu. 

Konstatira se da je s 18 glasova „za“ i 1 „suzdržanim“ usvojen slijedeći: 

ZAKLJUČAK
1. Vijeće Gradske četvrti Stenjevec stavlja van snage zaključak KLASA:026-02/17-01/523; URBROJ:251-06-11-14-17-4, koji je donijelo na 6. sjednici, održanoj 18. prosinca 2017., kojim je  tražilo da se u Proračunu Grada Zagreba za 2018. pozicija u Rashodima za Gradsku četvrt Stenjevec:

· 4221 UREDSKA OPREMA I NAMJEŠTAJ ZA VIJEĆE

GRADSKE ČETVRTI STENJEVEC










osigura iznos 100.000,00kn 

2. Ovaj se zaključak dostavlja Gradskom uredu za mjesnu samoupravu.
Točka 4. 

Prijedlog zaključka o povećanju iznosa na poziciji 4221.-Uredska oprema i namještaj

Predsjednik je pročitao prijedlog zaključka. Otvorio je raspravu. 

Nije bilo prijavljenih za raspravu pa je predložio glasovanje o prijedlogu. 

Konstatira se da je većinom glasova i to  s 15 glasova „za“ i 4 „suzdržanim“ usvojen slijedeći: 

ZAKLJUČAK
3. Vijeće traži da se u Proračunu Grada Zagreba za 2018. pozicija u Rashodima za Gradsku četvrt Stenjevec:

· 4221 UREDSKA OPREMA I NAMJEŠTAJ ZA VIJEĆE

GRADSKE ČETVRTI STENJEVEC










osigura iznos 200.000,00kn 

4. Ovaj se zaključak dostavlja Gradskom uredu za mjesnu samoupravu.
Točka 5.

Prijedlog zaključka o prijedlogu utroška sredstava s pozicije 4221.-Uredska oprema i namještaj

Predsjednik je pročitao prijedlog zaključka. Otvorio je raspravu. 

Nije bilo prijavljenih za raspravu pa je predložio glasovanje o prijedlogu. 

Konstatira se da je većinom glasova i to  s 17 glasova „za“ i 2 „suzdržana“ usvojen slijedeći: 

ZAKLJUČAK

o prijedlogu utroška sredstava s pozicije uredska oprema i namještaj

5. Vijeće Gradske četvrti Stenjevec predlaže utrošak sredstava s pozicije 4221 Uredska oprema i namještaj u 2018. na sljedeći način:

· 27 kom. laptopa HP ProBook 450 G3 Notebook  u vrijednosti 7.100,00 kn/kom., ukupne vrijednosti 191.700,00 kuna.

6. Ovaj se zaključak dostavlja Gradskom uredu za mjesnu samoupravu na daljnje postupanje.
Točka 6. 
Prijedlog Izvješća o radu Vijeća Gradske četvrti Stenjevec za 2017.

Predsjednik Željko Jeger otvorio je raspravu. Nije bilo prijavljenih za raspravu pa je predložio glasovanje o prijedlogu. 

Konstatira se da je jednoglasno s 19 glasova „za“ usvojeno Izvješće o radu za 2017.

Točka 7. 

Prijedlog Programa rada Vijeća Gradske četvrti Stenjevec za 2018.

Predsjednik Željko Jeger otvorio je raspravu. 

U raspravi je sudjelovao Vladimir Andrić. 

Nakon provedene rasprave predsjednik Željko Jeger predložio je glasovanje o prijedlogu. 

Konstatira se da je jednoglasno s 19 glasova „za“ usvojen Program rada Vijeća za 2018. 

Točka 8. 

Prijedlog zaključka o utrošku sredstava sa pozicije ostali nespomenuti rashodi poslovanja Vijeća Gradske četvrti Stenjevec za 2018.
Predsjednik Željko Jeger naveo je da je nekoliko predsjednik VGČ uložilo prigovor Gradu na novi način utroška sredstava . Zatražili su da se to vrati vijećima. 

Nakon provedene rasprave predložio je glasovanje o prijedlogu.

Konstatira se da je većinom glasova i to s 16 glasova „za“ i 3 „suzdržana“ usvojen slijedeći: 

ZAKLJUČAK

O PRIJEDLOGU UTROŠKA SREDSTAVA SA POZICIJE

OSTALI NESPOMENUTI RASHODI POSLOVANJA

I.
Vijeće Gradske četvrti  Stenjevec na poziciji 174  3299 OSTALI NESPOMENUTI RASHODI POSLOVANJA  Gradske četvrti Stenjevec za 2018. ima 200.000,00 kn.
II.
Vijeće Gradske četvrti Stenjevec predlaže utrošak sredstava iz točke I. ovog zaključka na sljedeći način:

1. Protokolarne potrebe i nepredviđeni troškovi 


20.000,00 kn

2. Društvena, kulturna, sportska i druga događanja                               80.000,00 kn

3. Za ustanove kojima je osnivač Grad Zagreb

                      100.000,00 kn













         







 UKUPNO      200.000,00 kn

III.  Daje se ovlaštenje predsjedniku Vijeća Gradske četvrti Stenjevec da u ime Vijeća tijekom godine iz Razdjela Proračuna Grada Zagreba 0502, na poziciji 174-3200 „Ostali nespomenuti rashodi poslovanja“ za 2018. Odobrava plaćanja od 700,00 kn. 

       O potpisanim odobrenjima predsjednik Vijeća će izvijestiti Vijeće. 

IV. Ovaj će program biti dostavljen Gradskom uredu za mjesnu samoupravu. 

Točka 9. 

Prijedlog zaključka o korištenju sredstava s pozicije 174/3229 ¨ostali nespomenuti rashodi poslovanja¨ Vijeća Gradske četvrti Stenjevec
Predsjednik je pročitao i obrazložio prijedlog zaključka. Otvorio je raspravu. Nije bilo prijavljenih za raspravu pa je predložio glasovanje o prijedlogu. 

Konstatira se da je jednoglasno s 16 glasova „za“ i 3 „suzdržana“ usvojen slijedećo: 

Z A K L J U Č A K

                                                O KORIŠTENJU SREDSTAVA 


1. Vijeće Gradske četvrti Stenjevec odobrava isplatu sredstava iz razdjela 0502 Proračuna Grada Zagreba, na teret pozicije 174/3229 „ostali nespomenuti rashodi poslovanja“ Vijeća Gradske četvrti Stenjevec  u iznosu 1.415,12 kn   za nabavu potrošnog materijala prema ponudi tvrtke MARINO-LUČKO d.o.o.; Franje Puškarića 102 B.

     2.   Ovaj će zaključak izvršiti Gradski ured za mjesnu samoupravu. 
Točka 10. 

Predlaganje kandidata za suce porotnike za mladež Općinskog kaznenog suda u Zagrebu

Predsjednik je pozvao nazočne iznesu prijedloge ukoliko ih imaju. 

Slaven Imre iznio je prijedlog i dostavio ispunjeni upitnik. Predložio je profesoricu Mariju Vasiljević Đerek. 
Predsjednik je predložio glasovanje o prijedlogu. 

Konstatira se da je većinom glasova i to s 18 glasova „za“ i 1 suzdržanim usvojen prijedlog  za suca porotnika za mladež.
Točka 11.

Prijedlog zaključka o održavanju manifestacije ¨Proljeće u Španskom¨

Predsjednik je otvorio raspravu. 

Davor Stanković smatra da je u materijalima navedena sprava koja baš i nije primjerena za traženu površinu. 

Predsjednik je pročitao prijedlog zaključka i predložio glasovanje. Konstatira se da je jednoglasno s 19 glasova „za“ usvojen slijedeći:

                                                            Z A K LJ U Č A K 

Vijeće Gradske četvrti Stenjevec  nije suglasno s zahtjevom društva JARUN PARK d.o.o. iz Zagreba, Palinovečka 29, za izdavanje rješenja za postavljanje zabavnog parka kvadrature 1000 m², šest drvenih kućica dimenzija 4x4 m i pozornice dimenzija 6x6 m, na lokaciji Trg Ivana Kukuljevića, u vremenu od 20. ožujka do 20. travnja 2018., u svrhu održavanja manifestacije ¨Proljeće u Španskom¨.

Točka 12.
Stanje sigurnosti na području Gradske četvrti Stenjevec

Vladimir Andrić naveo je da se u zadnjoj godini dana dogodilo nekoliko loših događaja poput pucnjave, ubojstva i vezano je uz Adrenalin.  VGČ Stenjevec već ranije je tražilo da im se oduzme dozvola tom klubu, međutim dobili su radno vrijeme do 06. sati ujutro. Trebalo bi ponovo pokrenuti od strane Vijeća za prevenciju pitanje sigurnosti. 
Predsjednik Željko Jeger predložio je da se sazove sjednica Vijeća za prevenciju. Stavio je prijedlog na glasovanje. 

Konstatira se da je jednoglasno s 19 glasova „za“ usvojen slijedeći:

Z A K LJ U Č A K 

Vijeće Gradske četvrti Stenjevec  smatra da je potrebno što prije sazvati sjednicu Vijeća za prevenciju Gradske četvrti Stenjevec, obzirom na nedavne događaje koji su se dogodili na području Gradske četvrti Stenjevec.

Točka 13. 
Prijedlozi zaključaka- davanje mišljenja po članku 86. Statuta Grada Zagreba
Predsjednik je predložio glasovanje o Prijedlozima zaključaka po članku 86. Statuta Grada Zagreba. 

13.1. 

Konstatira se da je većinom glasova i to 18 glasova „za“ i 1 „suzdržanim“ usvojen slijedeći:






       Z A K LJ U Č A K 

Vijeće Gradske četvrti Stenjevec suglasno je Prijedlogom odluke o mjerama za sprječavanje nepropisnog odbacivanja otpada i mjerama za uklanjanje odbačenog otpada.
13.2.

Konstatira se da je većinom glasova i to s 18 „za“ i 1 „suzdržanim“ usvojen slijedeći:





       Z A K LJ U Č A K 

Vijeće Gradske četvrti Stenjevec suglasno je Prijedlogom odluke o izmjeni Odluke o prodaji stanova u vlasništvu Grada Zagreba.
13.3.

Konstatira se da je većinom glasova i to s 12 „za“ i 7 „suzdržanim“ usvojen slijedeći:





       Z A K LJ U Č A K 

Vijeće Gradske četvrti Stenjevec suglasno je Prijedlogom odluke o izmjeni i dopunama Odluke o zaštiti objekata od grafita.
13.4.

Konstatira se da je većinom glasova i to s 17 „za“ i 2 „suzdržana“ usvojen slijedeći:



       


Z A K LJ U Č A K 

Vijeće Gradske četvrti Stenjevec suglasno je Prijedlogom odluke o izmjeni Odluke o raspoređivanju sredstava za redovito godišnje financiranje političkih stranaka i gradskih zastupnica/zastupnika izabranih s liste grupe birača u 2018.
13.5.

Konstatira se da je većinom glasova i to s 17 „za“ i 2 „suzdržana“ usvojen slijedeći:






       Z A K LJ U Č A K 

Vijeće Gradske četvrti Stenjevec suglasno je Prijedlogom izmjena i dopuna Akcijskog plana Grada Zagreba za 2017.-2018. Za provedbu Nacionalne strategije za uključivanje Roma za razdoblje 2013.-2020.
Točka 14. 

Informacije, pitanja i prijedlozi 

Ivan Zelenić postavio je upit da li je stigao odgovor na njegov upit vezano uz postavljanje žljebova za bicikle u pothodniku. 

Kristina Starčević odgovorila je da je poslan upit i dvije požurnice ali još uvijek nije stigao odgovor. 

Vladimir Andrić naveo je da je 2015. Podnesena prijava DORH-u  od strane predsjednika Skupštine  u prošlom sazivu vezano uz Savsku opatovinu i nije dobiven nikakav odgovor. Upitno je po kojoj osnovi udruga „Veseli kustošijanci“ tamo i dalje drže restoran i koriste površine, a istekla je koncesija. Trebalo bi upit poslati GU za poljoprivredu i šumarstvo.

Davor Stanković postavio je upit o sanaciji šetnice uz potok Dubravicu što su tražili građani. Vlasnik čestice je ZET pa bih molio da se uputi pitanje tko će to odraditi. Na ulazu s Mangartske ulice treba postaviti stupiće da se ne može tamo ulaziti automobilima, isto tako postaviti javni rasvjetu.
Ivan Zelenić naveo je da je problem urediti površinu koja je u vlasništvu ZET-a jer se na inicijativu ne reagira od strane ZET-a.

Vladimir Ferdelji naveo je da se ZET izdvojio iz Holdinga. Podijelila se imovina tako da sve što ZET-u treba ostaje u ZET-ovom vlasništvu, a sve ostalo pripada Gradu. Možda je i ta čestica postala vlasništvo Grada. 

Vladimir Andrić postavio je upit za  postavljanje ograde radi zaštite pješaka uz prugu kod ulice Dubravica. 

Ivan Zelenić naveo je da u pothodnike treba postaviti žljebove za bicikle, također bi trebalo urediti prijelaze sa signalizacijom. 
Vlado Kovačević postavio je upit što je s projektom nastavka Baštijanove ulice?

Marko Milanović Litre zatražio je da se nešto poduzme na tromeđi ulica Josipa Lončara, Kreše Golika, Velimira Škorpika tamo je problem jer ima puno ljudi i puno firmi. Kod Vilima Korajca broj 2 dolazi do velikih problema prilikom izlaska na Šoljanovu i tamo bi nešto trebalo poduzeti. 

Obavijestio je nazočne da je igralište na Malešnici dodijeljeno je NK Špansko i oni će vršiti naplatu, a dio termina bit će besplatan za građanstvo. 
Predsjednik Željko Jeger naveo je da je ravnateljica DV Špansko zatražila pomoć za sanaciju krova DV Hrnetička na montažnom objektu. 





Završeno u 21,00
Napomena: sjednica je fonografski snimana 

Zapisničar:

Jadranka Gobac
Predsjednik

Vijeća Gradske četvrti Stenjevec
Željko Jeger
